**ПРЕДЛОГ**

И З В Е Ш Т А Ј

о раду Редакције часописа *Социолошки преглед* за период јун 2017 - октобар 2018. године (бројеви 3/2017, 4/2017, 1/2018 и 2/2018)

Редакција је, у овом периоду, одржала једну седницу у стварном присуству - која је била заједничка са седницом Председништва Српског социолошког друштва, 24.08.2017. године - као и 10 електронских седница Редакције, које су редовно биле одржаване поводом усвајања садржаја бројева часописа, састава Међународног научног савета, усвајања Извештаја и др.

На првој седници Редакције донете су суштинске одлуке о издавачкој политици, раду редакције и правцима развоја часописа, као и договорен начин обележавања 80. година од изласка првог броја часописа 1938. Закључено је да читава 2018. година протекне у знаку обележавања овог јубилеја, да се објави тематски број посвећен томе (1/2018), (за уредника броја одређен је проф. др Слободан Антонић), репринт издање *Социолошки преглед бр. 1/1938* (прир. и ур. проф. др Јовица Тркуља и проф. др Урош Шуваковић) као и да се штампа, у облику монографије, *Библиографија: Социолошки преглед 1938-2018*. На истој седници донете су одлуке и о објављивању још два тематска броја у 2018. године: број 2/2018 посвећен 170-годишњици *Комунистичког манифеста* (гост-уредник проф. др Вера Варатуша) и број 4/2018 посвећен 100-годишњици оснивања Југославије (уредник броја проф. др Слободан Миладиновић). Закључено је да позивна писма, на српском и енглеском језику, осим на сајту Социолошког прегледа, буду објављена и на одговарајућим местима на сајтовима ESA и ISA, користећи се за то индивидуалним чланством појединих чланова Редакције у овим организацијама. Донета је и одлука о формирању Међународног научног савета часописа (с тим да је његов састав касније утврђен, на две електронске седнице, на основу предлога свих чланова Редакције, а потврђен од стране Председништва ССД), као и одлука о увођењу котизације за објављивање научних радова (искључиво када се ради о прегледним и оригиналним радовима), док су друге врсте радова (уводник, осврт, приказ) ослобођени такве обавезе. Пошто је интерес часописа да што већи број странаца у њему објављује радове, они су ослобођени плаћања котизације.

На предлог главног и одговорног уредника, Редакција је за заменика главног и одговорног уредника изабрала проф. др Весну Милтојевић, редовног професора Факултета заштите на раду Универзитета у Нишу. Одлучено је да дужност секретара Редакције обавља др Слободан Мрђа, секретар Српског социолошког друштва.

Одато је признање дотадашњој Редакцији на успешном раду.

Редакција је утврдила следећу издавачку политику и циљеве развоја часописа:

а) Прелазак на двојезично објављивање часописа и интернационализација часописа

б) Електронско уређивање часописа

в) Подизање квалитета радова

г) Индексирање радова у различитим домаћим и међународним базама података

д) On line издање часописа и већу информативност и ажурност сајта часописа

ђ) Финансијско обезбеђење излажења часописа

е) Популарисање часописа

**а) Прелазак на двојезично објављивање радова и интернационализација часописа**

Несумњиво је да је ово једна од најважнијих одлука редакције часописа. Неколико година уназад, часопис није био цитиран на WoS, иако је био електронски доступан. Ово је чак и од стране неких бивших чланица Редакције изазвало захтев изнет на МНО да му се одузме категорија М24, што други чланови МНО нити Министарство нису подржали, препознајући тако у *Социолошком прегледу* традицију социолошке периодике, али и могућност часописа да уложи додатне напоре и задовољи у наредних неколико година и овако строг захтев. Разлог изостанка цитираности на WoS није у слабом квалитету објављених чланака, већ у томе што је највећи број текстова публикован само на српском језику, уз апстракт на енглеском, па је тиме круг оних који би цитирали радове нужно био веома ограничен. Редакција се тиме суочила са дилемом: традиција или категоризација. Тако је донета одлука да се радови објављују двојезично – истовремено на српском, ћирилично и на енглеском језику. Проблем се, међутим, поставио и у погледу тога на ком језику се достављају радови. Највећи број припадника наше академске заједнице достављао је своје радове само на српском или, ређе, само на енглеском. Сасвим је постало јасно да се мора обезбедити превођење, и то квалитетно и јевтино. За то смо замолили све у које смо се могли поуздати да одлично владају енглеским језиком да преведу онолико радова колико могу, а за остатак текстова смо плаћали преводиоцима ангажованим преко преводилачке агенције, по релативно прихватљивим ценама. Користимо прилику да се јавно посебно захвалимо најпре свим ауторима који су своје текстове доставили двојезично, потом проф. др Вери Вратуши која је за број у коме је била уредник бесплатно превела све текстове са енглеског на српски језик, колеги др Владимиру Цветковићу и докторанткињи Зоји Илић Духанџија, са Филозофског факултета у Косовској Митровици, који су такође бесплатно превели неколико текстова за потребе часописа. Својим радом они су допринели финансијској одрживости часописа.

У циљу интернационализације часописа, Редакција је именовала, а Председништво ССД верификовало, Међународни научни савет часописа *Социолошки преглед* (У ПРИЛОГУ). Статутарне одредбе су нас онемогућиле да их именујемо као иностране чланове Редакције, па је отуда и иницијатива коју у вези са тим имате у предлогу Одлуке о изменама и допунама Статута ССД. Нама ти људи, који су спремни на сарадњу, нису потребни ни за какво покриће; они су нам потребни као рецензенти, као неко ко ће свом докторанту препоручити наш часопис за објављивање, као писци радова у нашем часопису. Чињеница да су то садашња председница ESA, као и некадашња председница ове организације, један инострани члан САНУ, укупно научници из 13 држава (Уједињено Краљевство, Италија, Русија, Бразил, НР Кина, Пољска, Македонија, Словенија, Бугарска, Босна и Херцеговина - Република Српска, Румунија, Шпанија и Немачка) говори у прилог томе да смо се руководили врло строгим критеријумима приликом позива на сарадњу.

Трећи, најважнији елемент је интернационализација аутора радова који се објављују у *Социолошком прегледу*. Овде је постигнут значајан, али по нашем суду још увек недовољан напредак. У извештајном периоду објављено је укупно 12 текстова (7 изворних научних + 1 прегледни + 3 осврта + 1 приказ), што је значајно повећање у односу на период 2015 - 2/2017, дакле интервал од две и по године, када је објављено свега 6 радова аутора са иностраном афилијацијом (2 изворна научна рада, 3 прегледна и 1 претходно саопштење). Удео чланака са иностраном афилијацијом износи у последња четири броја 26,66%, док је тај удео у периоду 2015-2/2017 био 9,33%. Притом, желимо да нагласимо да је *Социолошки преглед* имао част да међу његовим ауторима буде и друштвено ангажован интелектуалац светске репутације Самир Амин, коме је, на жалост, текст објављен у нашем часопису био уједно и последњи текст који је током живота објавио.

Мислимо да треба да поставимо циљ да у неком наредном периоду– не можемо да кажемо да ли годину, две, три, али не дуже од тога, јер то не зависи искључиво од Редакције – постигнемо просечно бар 1/3 радова са иностраном афилијацијом по годишту. Тиме би се створили услови не само за интелектуалну размену знања и истраживачких резултата, већ и за већу цитираност нашег часописа у иностранству.

**б) Електронско уређивање часописа**

Прелазак на електронско уређивање часописа се наметало као императив. Не само због тога што живимо у дигиталном добу – мада свакако и због тога – већ и због тога што то обезбеђује транспарентност уређивања, да аутор има информацију у којој фази поступка се налази његов рад. Истовремено тајност рецензија је загарантована, а ЦЕОН преко кога смо претплатили професионални пакет уређивања часописа преко Асистента гарантује да је сваки рад прошао кроз поступак прописан уређивачком политиком, у нашем случају двоструку слепу рецензију. Такође, систем региструје и оставља у историји траг када је рад пријављен, када и колико пута је враћан на дораду, колико је варијанти имао, када је прихваћен, а када публикован. Постоји и могућност *on line first* објављивања коју смо користили сваки пут када је неком колеги рад био важан за избор у звање, како не би чекао излажење броја, а ми не би морали да издајемо потврде. *Оn line first* објављивање значи да је чланак позитивно рецензиран, прихваћен за објављивање, да му је додељен DOI и да је електронски доступан. Стога су потврде – које су увек под знаком питања – постале непотребне.

Сваки рад, преко овог система који је прихваћен за објављивање осим стандардне УДК ознаке, добија и DOI, чиме је обезбеђена његова трајност у електронском простору. Што је посебно важно – рад унет у систем не може да нестане, да се изгуби или затури, па да аутор више година не зна шта је са њим.

У сарадњи са ЦЕОН ретроактивно смо доделили DOI сваком чланку објављеном у *Социолошком прегледу* од 1999. до данас. Дакле, свако ко је објавио текст може да уђе на Српски цитатни индекс, пронађе рад, види његов DOI и убудуће да га користи приликом навођења података о радовима или код преузимања радова.

Делимично повезано са овим делом Извештаја је и следећи део.

**в) Подизање квалитета радова**

Због чега је електронско уређивање повезано са квалитетом објављених радова? Делује као да је електронско уређивање само технички поступак који је ефикаснији и транспарентнији. То би било тачно, да се у оквиру овог поступка, а у склопу пакета професионалног уређивања часописа на који смо претплаћени не врши компјутерска контрола на плагијаризам применом *iThenticate* програма. Свакако, рецензенти су и даље кључне особе, али уколико би дошло до тога да неко покуша да плагира рад или да га аутоплагира, то би одмах било откривено и такав рад би био одбачен, са свим последицама које такав покушај вуче за собом.

Ми смо часопис *Српског социолошког друштва* и дужни смо да објављујемо радове из свих универзитетских центара, а не само два највећа – Београда и Новог Сада. Податак који звучи веома лоше је да од 2012. – оног посебног издања поводом 100 година социологије у Србији које је уредио колега Антонић – из Косовске Митровице нико од колега није објавио ни један рад; ако рачунамо само редовне бројеве, последњи објављен рад из овог центра је у бр. 4/2011. У нешто бољој ситуацији је Ниш.

Сваки пријављени рад мора да има једнак третман и да прође објективну рецензију. Нико не сме да буде скрајнут само зато што ради у мањем центру. Притом немамо никакве дилеме да је Београд главни центар, да је највећи број научних радника ту концентрисан, после њега Нови Сад, па је логично да и највећи број домаћих научних радова буде отуда. Али, наглашавамо највећи број, а не скоро сви! Прецизније: и другима који имају квалитетне радове мора се дати могућност да их објаве. И не само то: у име друштвене функције развоја социологије у већем броју центара, потребно је водити такву уређивачку политику која ће подстицати ауторе из мањих средина - али са квалитетним радовима - да своје текстове пошаљу *Социолошком прегледу*. У периоду 2015 - 2/2017. збирни удео аутора радова са Универзитета у Новом Саду (који је предњачио) и Универзитета у Београду износио је 70%. Притом, треба имати на уму да су и сви радови са институтском афилијацијом такође из Београда, баш као и Универзитет уметности, КПА, Завод за проучавање културног развитка. Дакле, ако бисмо и њих убројали, онда долазимо до тога да је у овом периоду 85% домаћих аутора радова у *Социолошком прегледу* било из Београда и Новог Сада. У последњој години је тај удео спуштен на прихватљивијих 59% домаћих радова, а када се придодају београдски институти удео се пење на 68%.

У име Редакције позивам све Земљане да пишу за *Социолошки преглед*, без обзира одакле су, где предају, какве су теоријске оријентације, страначке припадности, боје коже и који им је матерњи језик. Наш часопис је отворен за све који могу да понуде квалитетан рад из социологије, али из сродних наука или мултидисциплинаран рад, који садржи социолошки приступ. Овакво опредељење су нам у аманет оставили чланови Уређивачког одбора који су пре 80 година основали *Социолошки преглед*.

**г) Индексирање радова у различитим домаћим и међународним базама података**

Када је ова Редакција преузела дужност, часопис је био индексиран само у *Српском цитатном индексу* у коме су се налазили чланци од 1999. доступни у пуном обиму у pdf формату на српском језику, док су се за период 1991-1998. налазили само апстракти. Ми смо се озбиљно ангажовали на индексирању часописа у међународним базама података, тако да је он данас индексиран и у ERIH PLUS, DOAJ, CEEOL, ROAD, OpenAIRE, Crossref базама података. Свакако, радимо на индексирању и у већим и значајнијим базама и надамо се да ће то наше прегнуће дати резултат. На жалост, за нешто од тога је потребно мало више времена.

**д) *On line* издање часописа и сајт часописа**

Часопис је од 2017. добио своје *оn line* издање, са посебним eISSN бројем, што је био услов за индексирање у базама са часописима који су у тзв. *open access* режиму, односно у режиму отвореног (бесплатног) приступа чланцима.

Посебно истичемо да се *Социолошки преглед* поноси чињеницом да има скениране све своје бројеве од 1938. до данас. То је заслуга професора Антонића у време чијег руковођења часописом је то урађено. Али је онда, из нама непознатих разлога, на сајту часописа био само мањи број бројева, иако су сви скенирани. Ми смо одлучили да се сајт преради у другом, лакшем за примену, софтверском језику и да се поставе на сајт сви бројеви часописа. Захвални смо свима који су се јављали да укажу како недостаје неки број или чланак или чак страница. Трагали смо за њима, скенирали и сада на сајту *Социолошког прегледа* заиста постоје у дигиталној форми сви радови објављени у свим бројевима часописа. Сајт се редовно ажурира новим информацијама. Преко њега могуће је приступити и на страницу *Социолошког прегледа* на Српском цитатном индексу и пријавити рад коришћењем система Асистент.

**ђ) Финансијско обезбеђење излажења часописа**

Заједничка одлука Редакције и Председништва да се плаћа 5.000,00 динара изазвала је земљотрес у "нашој малој социолошкој заједници".

Наша је обавеза да искажемо рачуницу колико кошта објављивање 1 чланка у часопису *Социолошки преглед*. За ту рачуницу смо користили плаћене рачуне за односне расходе:

|  |  |
| --- | --- |
| **Приходи** | Дин. |
| Министарство просвете, науке и технолошког развоја за 2017. (сва 4 броја) | 156.180, 00 |
| Министарство просвете, науке и технолошког развоја за 2018. (сва 4 броја) | 400.000, 00 |
| Article Submission Charge | 320.000,00[[1]](#footnote-1) |
| **Укупни приходи (1/2017. до 4/2018. закључно са 29.10.2018)** | **876.180,00[[2]](#footnote-2)** |
| **Расходи** |  |
| Трошкови штампе (3/2017, 4/2017, 1/2018 и 2/2018) | 299.997,50 |
| Трошкови професионалног пакета Асистент (Уговор са ЦЕОН) + ретроактивна додела DOI бројева од 1999. године | 156.288,00 |
| Трошкови превођења сајта, постављања нових садржаја и одржавања | 50.544,00 |
| Трошкови превођења | 177.890,00[[3]](#footnote-3) |
| Поштанске услуге | 25.000,00 |
| Прелом | 70.000,00[[4]](#footnote-4) |
| Лектура и коректура | 79.900,00[[5]](#footnote-5) |
| **Укупни трошкови** | **859.619,60** |

**Трошак по објављеном чланку: 18.687,38 динара.**

**Према томе, котизацијом од 5.000,00 динара аутор партиципира са 27% у цени коштања објављивања његовог рада.**

Када се има у виду ова рачуница, ствар је врло једноставна: да није уведена котизација за објављени чланак ни случајно не би могло да се оствари нити електронско уређивање, нити двојезично објављивање радова, а редовност публиковања би и даље зависила од тога када ће Министарство да уплати средства. Да не говоримо о томе да је број радова по сваком броју часописа скоро удвостручен, а обим четири пута већи (због двојезичности). Из наведених разлога остајемо при ставу да је оваква одлука била више него изнуђена. И не само то: да није та одлука донета, часопис би имао проблем уопште са финансирањем излажења на досадашњи начин, а извесно је да би категорија М24 била неповратно изгубљена. Такође, подвлачимо да како се из рачунице може видети, Редакција није могла да обезбеди штампање репринта *Социолошког прегледа бр. 1/1938*, као ни ССД из средстава чланарине, већ смо позвали пренумеранте и склопили уговор са суиздавачем - Институтом друштвених наука, Београд, коме се овом приликом захваљујемо на сарадњи. И ту је ЈП Завод за уџбенике, Београд притекао у помоћ и обавио комплетну припрему за штампу без надокнаде, на чему им се захваљујемо. Такође, планирамо да објавимо анотирану Библиографију *Социолошког прегледа* 1938-2018, али ће и за скромни тираж и хонорар библиотекарима који раде на томе бити потребна средства која превазилазе наше садашње могућности. Свакако, то не значи да нећемо покушати да и тај део плана реализујемо.

**е) Популарисање часописа**

Ранијих година на овоме се готово није уопште радило. Сматрамо да је важно да се за наш часопис зна, пре свега у научној јавности. Зато бесплатно шаљемо примерке часописа свим значајнијим библиотекама у земљи, а American Congress Library је претплаћена на њега преко Book Bridge.

Сваки члан ССД и сваки члан Међународног научног савета часописа бесплатно добија линк са новим бројем часописа.

Свако ко је објавио рад и платио котизацију, следећих годину дана добија редовно примерак часописа поштом (два примерка броја у коме му је објављен рад).

По први пут ове године *Социолошки преглед* је био изложен на штанду Србије на Франкфуртском сајму књига, као и на штанду Центра за промоцију науке на Београдском сајму књига, где смо уврштени и у публикацију издања НИО и Стручно-научних друштава.

Упућујући овај, неуобичајено детаљан, Извештај Скупштини Српског социолошког друштва на разматрање и усвајање, Редакција жели да укаже да је потребно учинити још много напора како би наш часопис доспео на најпрестижније међународне листе (WoS, Scopus), што смо поставили као задатак на прошлогодишњој Скупштини, када смо се примили дужности коју сада обављамо. Апелујемо на све припаднике социолошке заједнице да нам помогну да реализујемо ову амбицију која није на корист само чланова ове Редакције, већ је на општу корист социологије и социолога у Србији.

1. Закључно са 29.10.2018, што укључује и радове који треба да буду објављени у бројевима 3/2018 и 4/2018. [↑](#footnote-ref-1)
2. Овде нису урачунати приходи од претплате који су потпуно минимални (око 15000,00 динара) [↑](#footnote-ref-2)
3. Овде нису исказана сва плаћања за превод, већ само она за четири броја који су предмет овог Извештаја. Издаци су већи, али делимично обухватају и број 3/2018, па их зато овде не приказујемо. [↑](#footnote-ref-3)
4. Уговором који је ССД потписало са ЈП Завод за уџбенике, Београд, ова издавачка кућа обавља прелом *Социолошког прегледа* без новчане накнаде. Приказани износ је плаћен за прелом *Социолошког прегледа* у 2016. години. [↑](#footnote-ref-4)
5. Уговором који је ССД потписало са ЈП Завод за уџбенике, Београд, ова издавачка кућа обавља лектуру и коректуру српског текста у *Социолошком прегледу* без новчане накнаде. Рачуница је изведена на основу цене лектуре и коректуре од 85 динара по штампаној страници. [↑](#footnote-ref-5)